text: Kristian fra Thyregod ny DF-formand
  15 september 2012 kl. 14.55
  Kristian Thulesen Dahl fra Thyregod ved Give fik lørdag overdraget formandsposten i Dansk Folkeparti efter Pia Kjærsgaard.
  Dansk Folkepartis nye formand hedder Kristian Thulesen Dahl. Den mangeårige gruppeformand og højre hånd for Pia Kjærsgaard blev valgt uden modkandidater.
  Det skete på partiets årsmøde i Herning, hvor ikke et eneste af partiets øvrige 10.683 medlemmer så meget som havde forsøgt at samle underskrifter for at kunne stille op til posten.
  Kristian Thulesen Dahl blev kåret på lige præcis så lang tid, som det tog de delegerede at rejse sig op fra deres stole i Herning Kongrescenter og klappe taktfast af den nye formand.
  - Jeg er utrolig stolt over den tillid, I viser mig, sagde Kristian Thulesen Dahl, der straks gik løs på den siddende regering.
  - Der er ikke råd til hjemmeservice til de ældre. Men der er råd til, at asylsøgere kan komme ud af centrene og arbejde, lød den første bredside mod regeringen fra den nye formand.
  Spørgsmål: Hvad vil du sige til dem, der måtte mene, at du kun er formand af navn og ikke af gavn, fordi Pia Kjærsgaard stadig bestemmer i sidste ende?
  - Der vil jeg sige "dem om det".
  Spørgsmål: Kan du lægge nogle flere ord på?
  - Det er forstået på den måde, at noget af det vigtigste for mig, det er at skabe tryghed hos folk for, at der grundlæggende ikke er nogen ny politisk kurs med det lederskifte, vi laver i dag, siger Kristian Thulesen Dahl og fortsætter:
  - Så gør det ikke noget for mig, hvis der er nogen, der sidder tilbage og tænker, at "nå, men Pia er der jo stadigvæk, og hun har stor indflydelse på tingenes gang, siger den nye partiformand
  * Født 30. juli 1969 i Brædstrup. Søn af afdøde overlærer Anders Thulesen Dahl og overlærer Inge Margrethe Simoni Dahl.
  * Parlamentarisk karriere:
  Formand for Dansk Folkeparti fra 15. september 2012. Formand for Folketingets Finansudvalg fra 2001 til 2011. Medstifter af Dansk Folkeparti 6. oktober 1995. Formand for partiets folketingsgruppe fra 1998. Folketingsmedlem for Fremskridtspartiet oktober 1993 og september 1994-oktober 1995.
  * Uddannelse og erhverv:
  Cand.merc. jur. fra Aalborg Universitet 1995. Tørring Gymnasium 1985-1988. Nørre Snede Centralskole 1976-1985. Værnepligtig ved artilleriet i Skive 1988-1989. Herefter konstabel af reserven.
  * Tillidshverv:
  Formand for Fremskridtspartiets Ungdom 1991-1995. Medlem af Dansk Folkepartis hovedbestyrelse fra 1995. Medlem af Give Byråd fra 1997 til 2006. Medlem af Danmarks Nationalbanks repræsentantskab fra 2001. Retsmedlem i Landsskatteretten fra 2004. Medlem af Vejle Byråd fra 2006 til 2010. Medlem af bestyrelsen for Billund Lufthavn fra 2007 til 2010. Medlem af Danmarks Nationalbanks bestyrelse fra 2008. Medlem af Den Rådgivende Komite på Aalborg Universitet fra 2011.
  